ASIYESIKIA LA MKUU HUVUNJIKA GUU. 
Maana inayofichuka katika methali hii ni kwamba mtu asiposikiliza tahadhari na maonyo kutoka kwa wakuu wake ambao wamekula chumvi, basi litakalompata analitatua yeye mwenyewe. 
Madhara haya yanatokana na mambo ambayo ametahadharishwa. Methali hii inaweza kulinganishwa na msiba wa kujitakia hauambiwi pole.

Natasha alikuwa msichana wa Bw. Kitime na Bi Ziporah. Msichana huyu alilelewa na wazazi wake kwa udi na uvumba. Wazazi wa Natasha hawakuwa tajiri wala masikini. Walitumia mapato yao kutimiza  malezi ya mtoto wao.
 
Natasha alikuwa msichana mrembo, mwenye umbo la malaika. Msichana huyu alikuwa na kiuno cha kinu. Alikuwa na macho ya gololi miguu ya miche. 

Wazazi wake walimsomesha mtoto wao katika shule ya msingi ambayo ilikuwa shule ya  kimaarifa nchi nzima. Shule hii ilisifika kwa uhodari wake wa kimasomo. Natasha alikuwa bingwa darasani. Natasha alipofika darasa la nane, aliibuka kuwa wa kwanza katika mtihani wa kitaifa akiwa na alama ya mia nne hamsini na tatu juu ya mia tano. Jambo hili lilifanya familia nzima kufurahi sana. Wazazi wake nao walijitayarisha kwa mtoto wao kujiunga na kidato cha kwanza. 

Basi ilipofika Januari, Natasha alijiunga na shule ya wasichana ya Nyahururu. Wazazi wake hawakuchoka kumhimiza mtoto wao kufanya bidii masomoni. Walimuonya dhidi ya kutangamana na marafiki. Walimuonya aweze kujiepusha na marafiki wabaya ambao hawakusikia la mwadhini wala la mteka maji kisimani.
 
Baada ya miezi mitatu shuleni, Natasha alijiunga na kikosi cha wasichana watundu shuleni. Wasichana huwa walikuwa wakitumia dawa za kulevya. Walimsihi Natasha kujiunga nao kwani wenyewe walidhania kuwa kikosi hicho kiliwakuza kiakili na kimaarifa.

Natasha aliporudi nyumbani kwa likizo ya mwezi wa nne, alikuwa amebadilika kimienendo na tabia. Ukarimu wake na umaarifu wake ulikuwa hauko tena. Wazazi wake walijaribu kumnasihi lakini sikio la kufa halisikii dawa. Natasha hakuwasikia wazazi wake wala kutilia maanani wasihi wa wazazi wake. 

Baada ya likizo kuisha, Natasha alirudi shuleni kwa kuendelea na masomo. Tabia zao ziliendelea kama ilivyo desturi yao. Mwalimu mkuu hakuridhika na tabia zao. Aliwafukuza shuleni wanafunzi hawa. Kikundi cha wanafunzi hawa kilibaki kuranda randa mjini kama mbwa koko asiyekuwa na kwao. Wao walisubiri tu jioni ifike ili wavamie vibanda vya watu na kuiba vitu. 

Ama kwa kweli wahenga na wahenguzi hawakupaka mafuta kwenye mgongo wa chupa waliponena, siku za mwizi ni arobaini. Siku moja, Natasha na wenzake walivamia duka moja la bwenyenye pale mtaani.  Kusudi yao ilikuwa ni kuiba pesa zote zilizokua kwenye duka lile. 

Kwa bahati mbaya, askari wa pale dukani alikuwa macho. Pindi tu walipovamia duka lile, alipiga simu kwa kikosi cha polisi. Gari la polisi lilifika muda usiyo mrefu baadaye. Walizunguka duka lile lilovamiwa na wasichana wale. Wasichana hawa hawakuwa na la kufanya ila tu mguu niponye. Walitoka ghafla huku roho zao zikiwa mikononi. 

Miongoni mwa wasichana wale, kulikuwa na msichana mmoja ambaye alikuwa kiongozi wao. Msichana huyu alipigwa risasi na kufariki papo hapo. Natasha naye alijaribu zake hamsini hakini kwa bahati mbaya alipigwa risasi moja kwenye mguu. Alilia kwa uchungu kwa jambo lilomfikia. Aliyakumbuka maneno ya wazazi wake ama kwa kweli mwana mskivu haambiwi mara mbili. Methali hii inatufunza kwamba tusikilize wavyele wetu kwani wasia wao ndio mwangaza kwetu.  

Question: Mwiba wa kujidunga huambiwi nini?
Answer: Pole